paragraph_text: The Wall je rock opera predstavljena kao dvostruki album engleske rock skupine Pink Floyd, objavljen 1979. godine. Album je potom bio izvođen uživo sa zapanjujućim teatralnim efektima, te je prema istom albumu snimljen film. The Wall je konceptualan album. U albumu se govori o čitavom procesu izolacije s drugog gledišta. Čitav koncept je uvelike inspiriran turnejom sastava na kojem su promovirali album Animals 1977. godine. Najviše inspiracije za pisanje albuma dao je incident u kojemu je Roger Waters pljunuo na jednoga drskog gledatelja koji se pokušao popeti na pozornicu. To ga je navelo na pomisao o postavljanju zida između izvođača i sve neotesanije publike. Svojom prilično mračnom temom, The Wall sadrži mnogo grublji i teatralniji zvuk nego ijedan prethodni album sastava. The Wall je rock opera koja u govori o glavnom liku koji se zove Pink. Uvelike baziran na Watersovu osobnom životu, Pink se bori sa životom od malih nogu - gubi oca u ratu ("Another Brick in the Wall"), biva zlostavljan od učitelja ("The Happiest Days of Our Lives"), odgajan od majke koja se prema njemu odnosila prezaštitnički ("Mother") i ostavljen od supruge kasnije ("Don't Leave Me Now") - sve što je na Pinka utjecalo da se mentalno izolira od društva, metaforično, izolacija se u čitavoj toj priči odnosi na "The Wall" (Zid). 2003. godine, magazin Rolling Stone je na svojoj listi 500 Greatest Albums of All Time (500 najboljih albuma svih vremena) The Wall stavio na 87. mjesto.